## Prethodno obvezujeće mišljenje Agencije za zaštitu tržišnog natjecanja klasa: 430-01/2006-02/20, od 27. srpnja 2006.

### NN 96/2006 (30.8.2006.), Prethodno obvezujeće mišljenje Agencije za zaštitu tržišnog natjecanja klasa: 430-01/2006-02/20, od 27. srpnja 2006.

# AGENCIJA ZA ZAŠTITU TRŽIŠNOG NATJECANJA

**2236**

Dana 19. srpnja 2006. Agencija za zaštitu tržišnog natjecanja (dalje: Agencija)
zaprimila je dopis Ministarstva gospodarstva, rada i poduzetništva Republike
Hrvatske (dalje: Ministarstvo), u čijem je privitku dostavljen konačan prijedlog
Zakona o poticanju ulaganja. (dalje: prijedlog Zakona).
Navedenim dopisom, Ministarstvo je od Agencije zatražilo davanje prethodnog
obvezujućeg mišljenja na prijedlog Zakona, sukladno odredbi članka 10. stavka 1.
Zakona o državnim potporama (»Narodne novine«, broj 140/05).
S obzirom na navedeno, Agencija temeljem odluke Vijeća za zaštitu tržišnog
natjecanja (dalje: Vijeće), sa 66. sjednice, održane 27. srpnja 2006., daje
sljedeće

## PRETHODNO OBVEZUJUĆE MIŠLJENJE

Prijedlog Zakona o poticanju ulaganja ne sadrži odredbe koje su u suprotnosti s
odredbama Zakona o državnim potporama.
Sukladno odredbi članka 10. stavka 2. Zakona o državnim pot­porama, ovo
prethodno obvezujuće mišljenje dostavit će se Vladi Republike Hrvatske i
Hrvatskom saboru, te će se isto, sukladno odred­bi članka 18. Zakona o državnim
potporama objaviti u »Narodnim novinama«.

```
Obrazloženje
```

Svrha Zakona o poticanju ulaganja je uređenje poticanja ulaganja domaćih i
stranih fizičkih ili pravnih osoba, koje obavljaju gospodarsku djelatnost i
sudjeluju u prometu roba i usluga, a u cilju poticanja gospodarskog rasta,
razvitka i ostvarenja gospodarske politike Republike Hrvatske, njenog
uključivanja u tokove međunarodne razmjene i jačanja konkurentne sposobnosti
hrvatskog gospodarstva.
Poticanje ulaganja predstavlja sustav poticajnih mjera za ulaganje u gospodarske
aktivnosti na području Republike Hrvatske i otvaranja novih radnih mjesta
povezanih s tim ulaganjima, a spomenute poticajne mjere odnose se na projekte
ulaganja u proizvodno-prerađivačke gospodarske aktivnosti, tehnološke
razvojno-inovacijske centre i strateške aktivnosti poslovne podrške.
Temeljem prijedloga Zakona, poticajne mjere obuhvaćaju porezne olakšice,
carinske povlastice, potporu za opravdane troškove otvaranja novih radnih mjesta
povezanih s ulaganjem, potporu za opravdane troškove usavršavanja povezanih s
ulaganjem, poticajne mjere za osnivanje i razvoj tehnološko-inovacijskih centara
i strateških aktivnosti poslovne podrške kao i poticajne mjere za velike
projekte ulaganja.
Izradom prijedloga Zakona nastavljen je postupak usklađenja pravne regulative iz
područja poticanja ulaganja u Republici Hrvatskoj s pravnom stečevinom Europske
unije iz područja državnih potpora. Naime, Republika Hrvatska preuzela je
sklapanjem Sporazuma o stabilizaciji i pridruživanju između Republike Hrvatske i
Europskih zajednica i njihovih država članica (»Narodne novine – Međunarodni
ugovori« broj 14/2001 i 14/2002) i Privremenog sporazuma o trgovinskim i s njima
povezanim pitanjima između Republike Hrvatske i Europske zajednice (»Narodne
novine – Međunarodni ugovori« broj 15/2001, 3/2002 i 14/2002) obveze u pogledu
uspostavljanja sustava državnih potpora sukladnog sustavu državnih potpora u
Europskoj uniji.
Navedeni postupak usklađenja započeo je u 2004. godini, te je do 2006. Agencija
dala niz mišljenja na nacrte Zakona o poticanju ulaganja izrađenih od strane
Ministarstva, u kojima je iznosila svoje primjedbe i prijedloge na predložene
tekstove Zakona koji su ugrađeni u ovaj prijedlog Zakona.
Sukladno navedenom, a budući da se u pripremi prijedloga Zakona o poticanju
ulaganja i Europska komisija pozitivno očitovala, Vijeće je mišljenja da je isti
izrađen sukladno odredbama Zakona o državnim potporama i komparativnog prava
Europske unije koje se odnosi na ovo područje.
Zakonom o poticanju ulaganja koji bi trebao stupiti na snagu 1. siječnja 2007.
predviđa se davanje regionalnih državnih potpora. Regionalne državne potpore
dodjeljuju se sukladno Uredbi o državnim potporama (»Narodne novine« broj
121/03) do donošenja pravila o regionalnim državnim potporama sukladno novoj
Uredbi o državnim potporama (»Narodne novine« broj 50/06).
Pretpostavka za primjenu pravila o regionalnim državnim pot­porama je postojanje
regionalne karte državnih potpora s obzirom na to da je razdoblje određeno
Sporazumom o stabilizaciji i pridruživanju u kojem se cjelokupni teritorij
Republike Hrvatske smatrao povlaštenim područjem A isteklo. Stoga, Vijeće
posebno napominje da ukoliko se do 1. siječnja 2007. ne izradi karta regionalnih
potpora Republike Hrvatske, Ministarstvo neće biti u mogućnosti dodjeljivati
regionalne državne potpore sukladno prijedlogu Zakona.

Klasa: 430-01/2006-02/20
Urbroj: 580-03-05-43-02
Zagreb, 27. srpnja 2006.

Predsjednica Vijeća
za zaštitu tržišnog natjecanja
**Olgica Spevec**, v. r.

Ostalo, NN 96/2006-2236
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)